32006D0799
L 325/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 3 ноември 2006 година
за въвеждане на ревизирани екологични критерии и съответните изисквания за оценка и проверка за присъждането на знака за екомаркировка на Общността за подобрители на почвата
(нотифицирано под номер C(2006) 5369)
(текст от значение за ЕИП)
(2006/799/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 1980/2000 на Европейския парламент и на Съвета от 17 юли 2000 г. относно ревизирана схема на Общността за присъждане на знака за екомаркировка (1), и по-специално втората алинея от член 6, параграф 1 от него,
след консултации с Европейския съвет за екомаркировка,
като има предвид, че:
(1)
В съответствие с Регламент (ЕО) № 1980/2000 е проведен своевременен преглед на екологичните критерии, както и на съответните изисквания за оценка и проверка, установени с Решение 2001/688/ЕО на Комисията (2) за присъждане на знака за екомаркировка на Общността за подобрители на почвата и растежни среди.
(2)
Предвид този преглед е целесъобразно тази продуктова група да бъде разделена на две отделни продуктови групи.
(3)
Поради това Решение 2001/688/ЕО следва да бъде заменено с две отделни решения, съответно за подобрители на почвата и растежни среди.
(4)
По отношение на подобрителите на почвата също е препоръчително, предвид прегледа, с цел отчитане на напредъка на науката и развитието на пазара, да се ревизират критериите и изискванията по отношение на подобрителите на почвата, чийто срок на валидност изтича на 28 август 2007 г.
(5)
Ревизираните екологични критерии и изисквания следва да бъдат валидни за срок от четири години.
(6)
Целесъобразно е да се разреши преходен период за не повече от 18 месеца за производители, на чиито продукти е присъден знак за екомаркировка преди 1 октомври 2006 г., или които са направили заявление за такова присъждане преди тази дата, така че да имат достатъчно време да адаптират техните продукти, с оглед на тяхното съответствие с ревизираните критерии и изисквания.
(7)
Мерките, предвидени в настоящото решение, са в съответствие със становището на комитета, създаден съгласно член 17 от Регламент (ЕО) № 1980/2000,
ПРИЕ НАСТОЯЩОТО РЕШЕНИЕ:
Член 1
Продуктовата група „Подобрители на почвата“ включва материали за добавяне в почвата с основната цел да поддържат или подобряват нейните физични свойства, и които могат да подобряват нейните химически и/или биологични свойства или активност.
Член 2
За да може да бъде присъден знак за екомаркировка на Общността за подобрители на почвата в съответствие с Регламент (ЕО) № 1980/2000, въпросният продукт трябва да попада в обхвата на продуктовата група „Подобрители на почвата“, както е определена в член 1, и трябва да отговаря на екологичните критерии, посочени в приложението към настоящото решение.
Член 3
Характеристиките на продуктовата група „Подобрители на почвата“ по отношение на околната среда се оценяват в съответствие с критериите, посочени в приложението.
Член 4
Кодът на продуктовата група „Подобрители на почвата“, използван за административни цели, е „003“.
Член 5
Решение 2001/688/ЕО се отменя.
Член 6
Знаците за екомаркировки, присъдени преди 1 октомври 2006 г. по отношение на продукти, попадащи в обхвата на продуктовата група „Подобрители на почвата и растежни среди“, могат да продължат да бъдат използвани до 30 април 2008 г.
Ако заявленията за присъждане на знак за екомаркировка по отношение на продукти, попадащи в обхвата на продуктовата група „Подобрители на почвата растежни среди“, са били подадени преди 1 октомври 2006 г., то на тези продукти може да бъде присъден знак за екомаркировка при условията, приложими до 28 август 2007 г. В такива случаи знакът за екомаркировка може да бъде използван до 30 април 2008 г.
Член 7
Адресати на настоящото решение са държавите-членки.
Съставено в Брюксел на 3 ноември 2006 година.